Samovražda talianskej sestričky aj britskej tínedžerky: Obe mali rovnaký dôvod... koronavírus!
Daniela Trezzi mala len 34 rokov, keď ukončila svoj život. Bývala v Lombardii v Taliansku. Práve táto oblasť patrí k najpostihnutejším v celej Európe, čo sa týka ochorenia COVID-19. Mladá žena tu pôsobila ako sestrička v nemocnici San Gerardo.
Prečo sa však rozhodla dobrovoľne odísť z tohto sveta? Jej testy na koronavírus boli pozitívne. V karanténe bola od 10. marca. Ako priblížil portál The Daily Mail, práve obavy, že mohla nakaziť aj niekoho ďalšieho, ju napokon dohnali k samovražde. Miestne médiá ale informujú aj o tom, že jej skon je naďalej predmetom vyšetrovania.
Emily nechcela byť pod zámkom
Tínedžerka Emily Owen mala iný dôvod na odchod z tohoto sveta, no karty zamiešala práve už spomínaná nákaza. Ako opísal web Metro, len 19-ročná dievčina sa nevedela vyrovnať s opatreniami, ktoré nastali a pozmenili jej život.
Po tom, ako sa pokúsila o samovraždu, skončila v nemocnici. V koži jej najbližších by sa nechcel ocitnúť snáď nikto. Napokon urobili srdcervúce rozhodnutie. Emily odpojili od prístrojov. Teraz apelujú na ľudí, aby dávali pozor na to, čo sa deje v ich rodinách. Zraniteľnosť môže byť často prehliadaná.
Skryté bremeno
Za svoj krátky život sa Emily podľa jej blízkych venovala dobrovoľníctvu a šírila okolo seba pozitívnu energiu. Málo ľudí však vedelo o tom, aký vnútorný boj prežíva.
"Pred štyrmi rokmi jej diagnostikovali autizmus a denne bojovala, aby sa prispôsobila spoločenským normám," uviedla jej rodina, ktorá dodala, že dievča nechcelo, aby o jej trápení vedelo okolie. Napriek všetkému sa jej podarilo dokončiť strednú školu, dokonca v štúdiu pokračovala. Dva roky pracovala v pohostinstve v Norfolku.
Emily sa podľa vyjadrenia jej príbuzných ešte v dvanástich rozhodla, že chce darovať svoje orgány, čo sa napokon aj stalo. Novú nádej tým dala trom rodinám, ktorých deti ich potrebovali.
Máte pocit, že v aktuálnej situácii nezvládate stres? Poradňa IPčko.sk mladým ľuďom odkazuje, že so svojimi pocitmi nemusia zostávať sami. Obrátiť sa môžete na ich linky dôvery. Viac informácií nájdete tu.